Na temelju članka 98. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10-ispr., 90/11, 16/12, 86/12, 126/12-pročišćeni tekst, 94/13, 152/14, 7/17 i 68/18) Školski odbor Osnovne škole PEHLIN, uz prethodnu suglasnost Gradskog vijeća Grada Rijeke, na sjednici održanoj dana 14.03.2019. godine, donio je

**IZMJENE I DOPUNE STATUTA**

**OSNOVNE ŠKOLE PEHLIN**

Članak 1.

U Statutu Osnovne škole PEHLIN, članak 5. mijenja se i glasi:

"Osnovnoškolski odgoj i obrazovanje počinje upisom u prvi razred osnovne škole, obvezno je za svu djecu, u pravilu od šeste do petnaeste godine života.

Učenici s višestrukim teškoćama imaju pravo pohađati osnovnoškolski odgoj i obrazovanje do 21. godine života.

Osnovna škola traje osam godina."

Članak 2.

U članku 7. stavak 1. mijenja se i glasi:

"Školski kurikulum sadrži dugoročni i kratkoročni plan i program Škole s izvannastavnim i izvanškolskim aktivnostima. Školski kurikulum određuje nastavni plan izbornih i fakultativnih predmeta, izvannastavne i izvanškolske aktivnosti, izborni dio međupredmetnih i/ili interdisciplinarnih tema i/ili modula i druge odgojno-obrazovne aktivnosti, programe i projekte te njihove kurikulume ako nisu određeni nacionalnim kurikulumom."

U stavku 2. riječi: „do 30. rujna“ zamjenjuju se riječima: „do 7. listopada“.

Članak 3.

U članku 8. stavku 2. riječi: “do 30. rujna” zamjenjuju se riječima: “do 7. listopada“.

U stavku 3. riječi: “do 5. listopada” zamjenjuju se riječima: “do 15. listopada“.

Članak 4.

U članku 9. stavak 2. mijenja se i glasi:

"Za učenike razredne nastave može se organizirati produženi boravak i/ili cjelodnevna nastava. Produženi boravak i/ili cjelodnevnu nastavu organizira osnivač Škole, a isti se u Školi mogu izvoditi sukladno propisanim standardima uz odobrenje ministarstva.“

Članak 5.

U članku 13. stavak 1. mijenja se i glasi:

"Odgojno-obrazovni standard učenika čine obvezni i izborni predmeti, a osim istih učenik može biti uključen u izvannastavne i izvanškolske aktivnosti.“

Iza stavka 1. dodaju se novi stavci 2., 3. i 4. koji glase:

„Predmeti koji se izvode izborno obvezni su tijekom cijele školske godine za svakog učenika koji se za njih opredijeli. Učenik bira izborni predmet ili izborne predmete pri upisu u prvi razred ili najkasnije do 30. lipnja tekuće godine za iduću školsku godinu. Za uključivanje učenika u izbornu nastavu potrebna je pisana suglasnost roditelja.

Učenik može prestati pohađati nastavu izbornog predmeta nakon pisanog zahtjeva roditelja učenika koji se mora dostaviti Učiteljskom vijeću nakon završetka nastavne godine, a najkasnije do 30. lipnja tekuće godine za sljedeću školsku godinu.

Iznimno od odredbe stavka 2. ovoga članka, roditelj učenika u slučaju dugotrajnih zdravstvenih teškoća učenika ili zbog drugih opravdanih razloga može podnijeti pisani zahtjev za prestanak pohađanja izbornog predmeta i tijekom nastavne godine.“

Dosadašnji stavci 2. i 3. postaju stavci 5. i 6.

Članak 6.

U članku 22. iza stavka 3. dodaje se novi stavak 4. koji glasi:

„U razdoblju kraće odsutnosti ravnatelja u obavljanju ravnateljskih poslova (do sedam dana), potpisivanje financijske dokumentacije može obavljati radnik Škole kojeg za to pisano opunomoći ravnatelj, a koja punomoć obvezno sadrži opseg i vrijeme njezina trajanja.“

Članak 7.

U članku 26. stavku 3. u podstavku 3. riječ: „samostalno“ briše se.

 Članak 8.

U članku 48. stavku 1. u podstavku 6. iza riječi: „obračun“ dodaju se riječi: „te godišnji izvještaj o poslovanju“.

Članak 9.

U članku 54. stavku 1. iza podstavka 5. dodaje se novi podstavak 6. koji glasi:

„- podnosi Školskom odboru godišnji izvještaj o poslovanju,“.

U podstavku 17. broj: „15“ zamjenjuje se brojem: „60“.

Dosadašnji podstavci 6. do 21. postaju podstavci 7. do 22.

Članak 10.

Članak 56. mijenja se i glasi:

„Za ravnatelja Škole može biti imenovana osoba koja mora ispunjavati sljedeće nužne uvjete:

 1. završen studij odgovarajuće vrste za rad na radnom mjestu učitelja, nastavnika ili stručnog suradnika u školskoj ustanovi u kojoj se imenuje za ravnatelja, a koji može biti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij,

d) položen stručni ispit za učitelja, nastavnika ili stručnog suradnika, osim u slučaju iz članka 157. stavaka 1. i 2. zakona kojim se uređuje odgoj i obrazovanje u osnovnoj i srednjoj školi (u daljnjem tekstu: Zakon).

 2. uvjete propisane člankom 106. Zakona.

 3. najmanje osam godina radnog iskustva u školskim ili drugim ustanovama u sustavu obrazovanja ili tijelima državne uprave nadležnim za obrazovanje, od čega najmanje pet godina na odgojno-obrazovnim poslovima u školskim ustanovama.

Osim osobe koja je završila neki od studija iz stavka 1. točke 1. ovoga članka, ravnatelj Škole može biti i osoba koja je završila stručni četverogodišnji studij za učitelje kojim se stječe 240 ECTS bodova.

Iznimno, osoba koja ne ispunjava uvjete iz stavka 1. točke 1. ili stavka 2. ovoga članka, može biti ravnatelj Škole, ako u trenutku prijave na natječaj za ravnatelja obavlja dužnost ravnatelja u najmanje drugom uzastopnom mandatu, a ispunjavala je uvjete za ravnatelja propisane Zakonom o osnovnom školstvu („Narodne novine“ broj 59/90, 26/93, 27/93, 29/94, 7/96, 59/01, 114/01 i 76/05).“

Članak 11.

Članak 57. mijenja se i glasi:

"Odluku o raspisivanju natječaja za imenovanje ravnatelja donosi Školski odbor najkasnije tri mjeseca prije isteka mandata ravnatelja.

Natječaj se objavljuje u „Narodnim novinama“ i na mrežnim stranicama Škole.“

Članak 12.

 Članak 58. mijenja se i glasi:

 „Odluku o imenovanju ravnatelja donosi Školski odbor.

 Odluka o imenovanju ravnatelja stupa na snagu nakon dobivene suglasnosti ministra.

 Ako ministar ne uskrati suglasnost u roku od 15 dana od dana dostave zahtjeva za suglasnošću, smatra se da je suglasnost dana.

 Ravnatelj se imenuje na vrijeme od pet godina, a ista osoba može biti ponovno imenovana za ravnatelja.“

Članak 13.

Članak 59. mijenja se i glasi:

"Tekst javnog natječaja za imenovanje ravnatelja posebice sadrži:

* nužne uvjete koje mora ispunjavati kandidat,
* vrijeme na koje se imenuje,
* dokumente kojima kandidat dokazuje nužne uvjete koje mora ispunjavati,
* poziv kandidatima na isticanje prednosti pri zapošljavanju prema posebnom propisu i dostavu dokumenata kojima istu dokazuju,
* poveznicu na internetske stranice radi ostvarivanja prednosti pri zapošljavanju prema Zakonu o hrvatskim braniteljima iz Domovinskog rata i članovima njihovih obitelji,
* dokumente kojima kandidat dokazuje dodatne kompetencije,
* obvezu podnošenja programa rada za mandatno razdoblje,
* rok do kojeg se primaju prijave kandidata, uz naznaku „za natječaj za imenovanje ravnatelja – ne otvarati“,
* rok u kojem se kandidat obavještava o imenovanju.“

Članak 14.

Članak 60. mijenja se i glasi:

"Prijave na natječaj Škola je dužna urudžbirati neotvorene. Prijave otvara predsjednik Školskog odbora na sjednici Školskog odbora.

Nakon otvaranja prijava, Školski odbor obavlja:

-          pregledavanje natječajne dokumentacije te utvrđivanje pravovremenosti i potpunosti prijava,

-          utvrđivanje kandidata koji ispunjavaju nužne uvjete,

-          vrednovanje dodatnih kompetencija potrebnih za ravnatelja (poznavanje stranog jezika, osnovne digitalne vještine i iskustvo rada na projektima),

-          rangiranje kandidata po bodovima.

Dodatne kompetencije iz stavka 2. podstavka 3. ovoga članka vrednuju se na sljedeći način:

1. poznavanje stranog jezika - od 0 bodova (nema dokaza) do 1 bod (priložen dokaz: isprava o stupnju prema Zajedničkom europskom referentnom okviru za jezike, svjedodžba ili druga javna isprava, potvrda o pohađanju obrazovanja i edukacija stranih jezika, javna isprava o izvršenom testiranju znanja stranog jezika od ovlaštene ustanove ili druga javna isprava, osobna izjava kandidata ovjerena od javnog bilježnika),
2. osnovne digitalne vještine - od 0 bodova (nema dokaza) do 1 bod (priložen dokaz: uvjerenje, certifikat, potvrda, svjedodžba ili druga javna isprava, osobna izjava kandidata ovjerena od javnog bilježnika),
3. iskustvo rada na projektima - od 0 bodova (nije sudjelovao u projektima, nema dokaza) do 1 bod (sudjelovao u projektima i priložen dokaz: potvrda ili isprava o sudjelovanju u provedbi pojedinih projekata, osobna izjava kandidata ovjerena od  javnog bilježnika).

Nakon utvrđivanja ukupnog rezultata ostvarenog na vrednovanju, Školski odbor utvrđuje listu dva najbolje rangirana kandidata.

Ako dva ili više kandidata imaju jednak broj bodova na listi iz stavka 4. ovoga članka, na listi se navode svi kandidati koji ostvaruju jednak broj bodova.

Iznimno od odredbe stavka 5. ovoga članka, kada je jedan ili više kandidata koji su ostvarili jednaki broj bodova osoba koja ostvaruje prednost pri zapošljavanju prema posebnom propisu, u daljnju proceduru upućuje se lista na kojoj se navode samo  osoba/osobe koje ostvaruju prednost pri zapošljavanju prema posebnom propisu.“

Članak 15.

Iza članka 60. dodaje se novi članak 60.a koji glasi:

„Članak 60.a

Kandidati na listi utvrđenoj sukladno članku 60. ovoga Statuta predstavljaju program rada za mandatno razdoblje na sjednicama Učiteljskog vijeća, Vijeća roditelja, radničkog vijeća/skupa radnika i Školskog odbora.

Školski odbor će obavijestiti kandidate s liste iz stavka 1. ovoga članka o vremenu i mjestu predstavljanja programa rada za mandatno razdoblje, kao i o duljini trajanja prezentacije.

Školski odbor može, nakon predstavljanja programa rada za mandatno razdoblje, sa kandidatima obaviti razgovore, o čemu se sastavlja poseban zapisnik.“

Članak 16.

U članku 61. riječi: "izbora i" brišu se, a riječi: „radničkog vijeća“ zamjenjuju se riječima: „radničkog vijeća/skupa radnika“.

Članak 17.

 U članku 62. stavku 1. riječi: „skupu radnika“ zamjenjuju se riječima: „radničkom vijeću/skupu radnika“.

U stavku 2. riječi: „skupu radnika“ zamjenjuju se riječima: „radničko vijeće/skup radnika“.

Članak 18.

U članku 65. stavku 2. riječ: “izabran“ zamjenjuje se riječju: „imenovan“.

Članak 19.

 U članku 66. stavku 1. riječ: „izabran“ zamjenjuje se riječju: „imenovan“.

 U stavku 3. riječ: „izbor“ zamjenjuje se riječju: “imenovanje“.

Članak 20.

 U članku 72. stavku 2. u podstavku 6. riječi: “izbora i“ zamjenjuju se riječju: “imenovanja“.

Članak 21.

 U članku 76. stavak 1. mijenja se i glasi:

 „Mandat članova Vijeća roditelja traje četiri godine.“

 Stavak 2. mijenja se i glasi:

 „Član Vijeća roditelja može biti razriješen prije isteka mandata:

* ako sam zatraži razrješenje,
* ako njegovom djetetu prestane status redovnog učenika Škole,
* u slučaju preseljenja njegovog djeteta u drugi razredni odjel,
* ako roditelji učenika razrednog odjela nisu zadovoljni njegovim radom.“

Članak 22.

 U članku 77. stavku 2. u podstavku 6. riječi: “izbora i“ zamjenjuju se riječju:“ imenovanja“.

 U stavku 2. iza podstavka 6. dodaje se novi podstavak 7. koji glasi: „-raspravlja o prijedlogu Etičkog kodeksa neposrednih nositelja odgojno-obrazovne djelatnosti i Kućnog reda“.

 Dosadašnji podstavak 7. postaje podstavak 8.

Članak 23.

U članku 93. stavku 4. iza riječi: "prijepis ocjena" stavlja se zarez, a riječ: “i” zamjenjuje se riječju: “a”.

Članak 24.

U članku 99. iza stavka 2. dodaje se novi stavak 3. koji glasi:

"Uspjeh učenika i zaključna ocjena za svaki nastavni predmet, kao i ocjena iz vladanja, utvrđuje se javno u razrednom odjelu, odnosno obrazovnoj skupini na kraju nastavne godine."

Dosadašnji stavci 3. do 7. postaju stavci 4. do 8.

Članak 25.

U članku 100. stavku 2. iza riječi: "dopunskog" dodaje se riječ: "nastavnog".

Članak 26.

Članak 111. mijenja se i glasi:

"Za učenika koji na kraju nastavne godine ima ocjenu nedovoljan (1) iz najviše dva nastavna predmeta, Škola će organizirati pomoć u učenju i nadoknađivanju znanja kroz dopunski nastavni rad koji je učenik dužan pohađati.

Trajanje dopunskog nastavnog rada utvrđuje Učiteljsko vijeće po nastavnim predmetima. Dopunski nastavni rad ne može biti kraći od 10 i dulji od 25 sati po nastavnom predmetu.

Učitelji obavljaju dopunski nastavni rad u okviru 40-satnog radnog tjedna.

U slučaju da učenik tijekom dopunskog nastavnog rada ostvari očekivane ishode, učitelj mu zaključuje prolaznu ocjenu.

 S ocjenom ili potrebom upućivanja na popravni ispit učitelj je dužan upoznati učenika na zadnjem satu dopunskog nastavnog rada."

Članak 27.

U članku 112. stavku 1. iza riječi: „dopunskog“ dodaje se riječ: „nastavnog“.

Članak 28.

U članku 121. stavku 2. iza riječi: „obveza i“ dodaje se riječ: „uzornog“.

Članak 29.

U članku 122. stavku 1. riječ: “ponašanja” zamjenjuje se riječju: “vladanja”.

U stavku 2. iza riječi: “biti” stavlja se zarez i dodaju riječi: “ovisno o financijskim mogućnostima Škole,”.

Članak 30.

U članku 124. iza stavka 3. dodaje se novi stavak 4. koji glasi:

„U slučaju da niti jedan učenik ne udovoljava kriterijima iz stavka 2. ovoga članka, Učiteljsko vijeće donijet će odluku o učeniku generacije na temelju sveukupnih učenikovih aktivnosti i postignuća.“

U dosadašnjem stavku 4. koji postaje stavak 5. riječi:“ stavka 3.“ zamjenjuju se riječima: „stavaka 3. i 4.“

Članak 31.

U članku 129. stavku 2. riječ: „obavijesti“ zamjenjuje se riječju: „prijedloga“.

Stavak 3. mijenja se i glasi:

„Do donošenja odluke o izricanju pedagoške mjere preseljenja u drugu školu, ravnatelj može rješenjem privremeno udaljiti učenika iz odgojno-obrazovnog procesa, ali ne duže od osam dana, o čemu je dužan pisanim putem izvijestiti roditelja i nadležni centar za socijalnu skrb. Protiv rješenja o privremenom udaljenju ne može se izjaviti žalba, već se može pokrenuti upravni spor tužbom kod nadležnog upravnog suda u roku od 30 dana od dana dostave rješenja.“

Članak 32.

Članak 131. mijenja se i glasi:

„Pedagoške mjere opomene, ukora i strogog ukora izriču se za tekuću školsku godinu, osim mjere preseljenja u drugu osnovnu školu koja vrijedi do kraja osnovnoškolskog obrazovanja.

U slučaju promjene ponašanja učenika, izrečena pedagoška mjera opomene, ukora i strogog ukora iz stavka 1. ovoga članka, može se ukinuti na prijedlog Razrednog vijeća. Odluku o ukidanju izrečene pedagoške mjere donosi Učiteljsko vijeće.

Kriterije za izricanje pedagoških mjera propisuje pravilnikom ministar.“

Članak 33.

Članak 132. mijenja se i glasi:

„Pedagoške mjere opomene, ukora i strogog ukora su mjere upozorenja i ne izriču se u upravnom postupku.

Na izrečene mjere iz stavka 1. ovoga članka, učenik ili roditelj učenika može podnijeti prigovor ravnatelju Škole u roku od osam dana od dana izricanja.

Na rješenje o izricanju pedagoške mjere preseljenja u drugu osnovnu školu, učenik ili roditelj učenika može uložiti žalbu ministarstvu u roku od 15 dana od dana dostave rješenja.“

Članak 34.

U članku 142. stavak 2. mijenja se i glasi:

„Promet novčanih sredstava Škole obavlja se preko jedinstvenog računa Riznice Grada Rijeke.“

Članak 35.

U cijelom tekstu Statuta riječi: „izborna lista“ u određenom padežu zamjenjuju se riječju: „lista“ u odgovarajućem padežu.

Članak 36.

Škola je dužna uskladiti opće akte s ovim Izmjenama i dopunama Statuta u roku od 30 dana od dana njihova stupanja na snagu.

 Do dana donošenja akata u smislu stavka 1. ovoga članka, ostaju na snazi postojeći opći akti Škole, ako nisu u suprotnosti sa zakonom i ovim Izmjenama i dopunama Statuta.

Članak 37.

 Ove Izmjene i dopune Statuta stupaju na snagu osmoga dana od dana objave na oglasnoj ploči Škole.

KLASA: 012-03/19-01/1

URBROJ: 2170-55-01-19-2

Rijeka, 14.03.2019. godine

Predsjednik Školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mate Verović, mag.prim.educ.

Na ove Izmjene i dopune Statuta Gradsko vijeće Grada Rijeke dalo je suglasnost Odlukom Gradskog vijeća Grada Rijeke, KLASA: 021-05/19-01/26; URBROJ: 2170-01-16-00-19-15, od 28.02.2019. godine.

Utvrđuje se da su ove Izmjene i dopune Statuta objavljene na oglasnoj ploči Škole dana 14.03.2019. godine te su stupile na snagu dana 22.03.2019. godine.

Ravnatelj škole

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Željko Šimunić, mag.prim.educ.